पनकी पावर हाउस में इस समय दो यूनिट 3 नंबर और 4 नंबर पर उत्पादन होता है। दोनों यूनिटे अक्सर ट्रिप होने से काफी दिक्कत रहती है। सूत्रों की मानें तो इस माह अब तक दोनों यूनिटें 25-30 बार ट्रिप हुईं। इससे उत्पादन तो प्रभावित होता ही है मरम्मत और लाइट अप करने में काफी खर्च आता है। अगर दोनों यूनिटें सामान्य तरीके से चलती रहती हैं तो एक यूनिट बिजली उत्पादन पर 2.13 रुपए खर्च आता है। एक यूनिट बिजली पावर हाउस 3 रुपए में बेचता है। चूंकि इस समय ट्रिपिंग की समस्या ज्यादा बढ़ गई है इसलिए एक यूनिट बिजली उत्पादन का खर्च करीब 20 रुपए आ रहा है। ट्रिप करने पर फाल्ट ठीक करने के बाद यूनिट को लाइट अप करना पड़ता है। इसमें ईंधन (तेल) खर्च होता है। इस तरह एक बार यूनिट को लाइट अप करने में 15 से 20 लाख रुपए खर्च आता है। सूत्रों का कहना है कि इस माह दोनों यूनिटों को लाइट अप करने में करीब 3 करोड़ रुपए खर्च आया। आईओसी ने उधार तेल देने में हाथ खड़े कर लिए हैं। ड्राफ्ट देने के बाद ही तेल देने की बात कही है। इससे और समस्या आ सकती है। बिजली कर्मचारी संघ पनकी पावर हाउस इकाई के अध्यक्ष आरके दीक्षित का कहना है कि पनकी पावर हाउस को बंद करने की साजिश रची जा रही है। ठीक से मरम्मत न कर यूनिटों को काम चलाऊ मरम्मत के कारण दिक्कत आती है।